Torben Hansen (S), 2007-03-13:
Videnskabelige beviser kan ikke længere fornægtes.
Således skrev statsministeren i Politiken torsdag i sidste uge.
Nu gik det altså ikke længere at benægte videnskaben omkring klimaforandringer og menneskets andel i dem.
For bare et par år siden bagatelliserede statsministeren drivhuseffekten.
Han sagde på et vælgermøde i Holstebro, at jo, jo, drivhuseffekten skulle vi da modvirke, men klodens temperatur har jo tidligere bevæget sig op og ned, og omkring år 1000 var det varmere, og Grønland har haft et frodigere klima, og hvis man hver dag gik og troede på oversvømmelser, så var det en trist tilværelse osv.
Derfor er det yderst velkomment at høre fra statsministeren, at han nu ikke længere vil fornægte videnskaben.
Det må vi så håbe på, for vi har oplevet en yderst modstræbende attitude fra regeringens side til en aktiv klimaindsats de seneste 5 år.
Vi kalder dem de 5 spildte år i miljø- og energipolitikken.
5 spildte år i kapløbet mod klimaforandringer, 5 spildte år i erhvervskapløbet om at sætte sig nye mål for miljøteknologier og 5 spildte år i forskningskapløbet, hvor vi er kommet bagud.
De 5 spildte år som følge af, at regeringen har sat udviklingen i stå, er der stor risiko for vil komme til at forfølge os i mange år.
Forskningen, udviklingen og erhvervslivets planlægning er ikke noget, man bare lige kan åbne og lukke som en eller anden 7-Eleven-butik.
Vores virksomheder og forskere må have sikkerhed for, at politikerne ikke pludselig lukker for hanen.
Men desværre er det lidt tvivlsomt, hvor dybt den nye erkendelse egentlig stikker hos VK-regeringen, når vi også kan høre finansministeren tale om klimapolitik som kejserens nye klæder og et vaterpas uden boble.
Men lad os nu håbe, at der ikke bare kommer ord, men også handling, for det er Socialdemokratiets opfattelse, at der skal handles nu, både internationalt og så sandelig også nationalt.
Det kan hurtigt blive for sent.
Klimaforandringerne er i fuld gang, og det haster med at sætte modforanstaltninger ind.
Men midt i al den tristesse er det måske også værd at hæfte sig ved, at Sternrapporten fra efteråret – ud over at tegne et meget dystert billede af antallet af klimaflygtninge og arter, der vil forsvinde de kommende år – også anviser, at reel politisk handling kan bremse den skæve udvikling, nemlig hvis der bliver investeret i energibesparelser og VE.
I 2020 skal 20 pct. af energiforsyningen i EU komme fra vedvarende energi.
Dertil har man sat sig et mål om at spare 20 pct. på energiforbruget, og EU vil i de globale klimaforhandlinger spille ud med et krav om 30 pct. reduktion af klimagasser.
Det er et godt resultat.
Statsministeren havde ellers tidligere kastet håndklædet i ringen med en snak om, at vejledende mål ikke var så ringe endda, hvis bindende mål ikke kunne opnås.
Hvis en bokser går i ringen med den holdning, at en andenplads heller ikke er så dårlig, kan han lige så godt kaste håndklædet i ringen fra start og spare sig de knubs.
Regeringens nye energiudspil, som vi tidligere har talt lidt om, synes vi er uden virkemidler, og branchen kalder det også langt hen ad vejen en fristil.
Når man først kan starte forhandlingen i maj måned, er der reelt gået 23 måneder, hvor dette land også har standet i våde på energipolitikkens område, og det er for dårligt.
Men det momentum, der er nu, både nationalt og internationalt, skal udnyttes således, at Danmark igen kan gå hen og være et foregangsland på det her punkt.
Derfor er Socialdemokratiets holdning til det her, at eksempelvis den danske forsyning med vedvarende energi skal udbygges, så vind og sol og biomasse i 2025 vil udgøre 45-50 pct. af det danske energiforbrug; at vi får 3.000 MW havvindmøller, 1.000 MW på land de næste 10 år.
Og så må regeringen se at få lavet det landsplandirektiv, som den gladelig gjorde, da det var 8.000 nye sommerhuse, der skulle bygges.
Men når det drejer sig om fremtidens klima, fremtidens energipolitik, kan man ikke finde ud af det.
Det virker lidt underligt.
Så synes vi også, at det samlede danske energiforbrug, inklusive transport, fortsat skal reduceres med omkring 1,7 pct. som tidligere aftalt frem mod 2025.
Danmark kan blive foregangsland igen og dermed yde en vigtig indsats i den globale kamp mod klimakatastrofen.
Danskerne vil gerne være med, og der er et ønske om en an den politik med et helt andet politisk engagement.
Som det også tidligere er blevet sagt, er klimaproblemerne et personligt ansvar for alle mennesker.
Det er vi enige i.
Men man skal også lige huske, at det er dem, der tager de politiske beslutninger, der har det allerstørste ansvar.
Jeg skal på vegne af Socialdemokratiet, Det Radikale Venstre og SF fremsætte følgende: Forslag til vedtagelse »Det kræver hurtig, målrettet indsats at holde den globale opvarmning under +2 grader i dette århundrede.
For hvert spildt år bliver indsatsen vanskeligere og dyrere.
EU’s beslutning om en bindende målsætning på 20 pct. VE i 2020 er et vigtigt fremskridt, men indsatsen må ikke stoppe her – kun EU kan påtage sig lederskabet i de internationale klimaforhandlinger.
Regeringen opfordres til umiddelbart at arbejde aktivt for, at EU forpligter sig til – 20 pct. energibesparelser i 2020 og – 30 pct. reduktion i udslippet af drivhusgasser i 2020.
Regeringen opfordres til – at indfri 2004-aftalen om 400 MW havvind, 350 MW landvind og fordobling af biogaskapaciteten, – at realisere målet i bæredygtighedsstrategien fra 2002 om at halvere det danske CO2-udslip inden for en generation, og – at fremsætte forslag, der nedbringer bruttoenergiforbruget med min. 1 pct. årligt i forhold til 2005-niveau.«